На основу чл. 16, 24. и 33. Покрајинске скупштинске одлуке о покрајинској управи („Службени лист АПВ“, бр. 37/14 и 54/14 - др.одлука, 37/15, 29/17, 24/19, 66/20 и 38/21), чл. 11. и 23. став 4. Покрајинске скупштинске одлуке о буџету АП Војводине за 2023. годину („Службени лист АПВ“, брoj 54/22), a у вези са Законом о подстицајима у пољопривреди и руралном развоју („Службени гласник РС“, бр. 10/13, 142/14, 103/15 и 101/16), Покрајинском скупштинском одлуком о програму подршке за спровођење пољопривредне политике за развој села и политике руралног развоја за територију Аутономне покрајине Војводине у 2023. години („Службени лист АПВ“, број 54/22) и Правилником о спровођењу конкурса које расписује Покрајински секретаријат за пољопривреду, водопривреду и шумарство („Службени лист АПВ“, број 8/23), покрајински секретар за пољопривреду, водопривреду и шумарство (у даљем тексту: покрајински секретар) доноси

# ПРАВИЛНИК

**О ДОДЕЛИ СРЕДСТАВА ЗА СУФИНАНСИРАЊЕ ИНВЕСТИЦИЈА У ФИЗИЧКА СРЕДСТВА ПОЉОПРИВРЕДНИХ ГАЗДИНСТАВА У СЕКТОРУ ВОЋЕ, ГРОЖЂЕ, ПОВРЋЕ И ОСТАЛИ УСЕВИ У АП ВОЈВОДИНИ У 2023. ГОДИНИ**

**Опште одредбе**

Члан 1.

Правилником о додели средстава за суфинансирање инвестиција у физичка средства пољопривредних газдинстава у сектору воће, грожђе,поврће и остали усеви у АП Војводини у 2023. години (у даљем тексту: Правилник) прописује се висина и начин доделе средстава, намена средства, поступак додељивања средстава, критеријуми за доделу средстава и друга питања значајна за конкурс из Програма подршке за спровођење пољопривредне политике и политике руралног развоја за територију Аутономне покрајине Војводине у 2023. години („Службени лист АПВ“, број 54/22), (у даљем тексту: Програм), који је саставни део Покрајинске скупштинске одлуке о програму подршке за спровођење пољопривредне политике и политике руралног развоја за територију Аутономне покрајине Војводине у 2023. години („Службени лист АПВ“, број 54/22) на који је сагласност дало Министарство пољопривреде, шумарства и водопривреде број: 320-40-08601/2022-09 од 07.12.2022. године.

Програм из става 1. овог члана усвојила је Скупштина Аутономне покрајине Војводине, а Покрајински секретаријат за пољопривреду, водопривреду и шумарство (у даљем тексту: Покрајински секретаријат) задужен је за његову реализацију.

# Висина и начин доделе средстава

Члан 2.

За реализацију активности предвиђено је укупно **241.500.000,00 динара**.

Средства из става 1. овог члана додељиваће се путем конкурса који се објављује у једним дневним новинама, на интернет страници Покрајинског секретаријата, као и у „Службеном листу АП Војводине“ (у даљем тексту: Конкурс).

Конкурс је отворен до **16.06.2023. године**.

Документација поднета на Конкурс се не враћа.

На захтев подносиоца пријава, који нису остварили право на бесповратна средства, могуће је враћање документације, уз достављање фотокопије исте.

Средства за подршку инвестиција – према Правилнику и по Конкурсу – додељују се бесповратно.

Бесповратна средства за подршку инвестиција по конкурсу утврђују се у износу **до 60%** од прихватљивих трошкова инвестиције.

За подносиоце пријава: физичка лица, предузетнике и правна лица, чије је газдинство регистровано на подручју са отежаним условима рада у пољопривреди, жене носиоци пољопривредних газдинстава, и физичко лице и оснивач правног лица млађи од 40 година, бесповратна средства за подршку инвестиција по овом Правилнику утврђују се у износу **до 70%** од укупних прихватљивих трошкова ивестиције (у случају да правно лице има више оснивача и уколико је само један оснивач старији од 40 година, а други млађи, бесповратна средства утврђују се у износу до 60% од прихватљивих трошкова инвестиције).

Приликом обрачуна, узима се вредност инвестиције **без пореза на додату вредност (ПДВ)**.

Максималан износ бесповратних средстава по једној пријави не може бити већи од **880.000,00 динара**.

Минималан износ бесповратних средстава по једној пријави износи **100.000,00 динара**, а разматраће се само пријаве чија је вредност прихватљивих трошкова инвестиције једнака **160.000,00 динара**, или већа од тог износа.

Приликом разматрања поднетих пријава за остваривање бесповратних средстава, признаваће се само инвестиције реализоване након 01.01.2023. године.

# Намена бесповратних средстава

Члан 3.

Бесповратна средства која се додељују по овом Конкурсу намењена су за инвестиције наведене у табели:

|  |  |  |  |  |  |
| --- | --- | --- | --- | --- | --- |
| Р.б. | Подстицај | Шифра инвестиције | Инвестиција | Maксималан износ за  подстицаје | |
| до 60% | до 70% |
| **Сектор воће, грожђе, поврће** | | | | | |
| 1. | Набавка опреме-линија за чишћење и прање производа | 101.4.13 | * 1. перилице са аутоматским вагама | 700.000,00 | 770.000,00 |
| * 1. полирке |
| 2. | Набавка опреме - линија за бербу, сортирање и калибрирање производа | 101.4.14 | 2.1. калибраторке | 800.000,00 | 880.000,00 |
| 2.2. класирке |
| 2.3. сортирке |
| 3. | Набавка опреме - линија за паковање и обележавање производа (пакерице, опрема за штампање етикета) | 101.4.15 | 3.1. пакерице | 800.000,00 | 880.000,00 |
| 3.2. опрема за штампање етикета |
| **Сектор поврће** | | | | | |
| 4. | Машине за садњу | 101.4.23 | 4.1. прикључне сејалице | 800.000,00 | 880.000,00 |
| 4.2. садилице за сетву/садњу поврћа |
| 5. | Машине за заштиту биља | 101.4.24 | 5.1. тракторске прскалице | 800.000,00 | 880.000,00 |
| **Сектор остали усеви** | | | | | |
| 6. | Машине за примарну обраду земљишта | 101.5.1 | 6.1. плугови | 800.000,00 | 880.000,00 |
| 6.2. подривачи |
| 7. | Машине за допунску обраду земљишта | 101.5.2 | 7.1. култиватори | 800.000,00 | 880.000,00 |
| 7.2. грубери |
| 7.3. сетвоспремачи | 600.000,00 | 660.000,00 |
| 7.4. дрљаче |
| 7.5. ротоситнилице |
| 7.6. ротофрезе |
| 7.7. ваљкови за послесетвену обраду земљишта |
| 7.8. међуредни култиватори | 400.000,00 | 440.000,00 |
| 7.9 тањираче | 700.000,00 | 770.000,00 |
| 8. | Машине за ђубрење земљишта | 101.5.3 | 8.1. расипач минералног ђубрива | 600.000,00 | 660.000,00 |
| 9. | Машине за сетву | 101.5.4 | 9.1. сејалице за сетву житарица | 800.000,00 | 880.000,00 |
| 9.2. сејалице за сетву индустријског, односно крмног биља |
| 10. | Машине за транспорт | 101.5.8 | 10.1. приколице | 500.000,00 | 550.000,00 |
| 11. | Остало | 101.5.9 | 11.1. навигација | 500.000,00 | 550.000,00 |

Подносилац пријаве може поднети само једну пријаву по конкурсу и то само за једну инвестицију.

Уколико је више подносилаца пријава са исте адресе пребивалишта, прихвата се пријава са више остварених бодова.

Бесповратна средства, која се додељују по Конкурсу, не могу се користити за:

* + порезе, укључујући и порез на додату вредност;
  + трошкове увоза, царине и шпедиције;
  + плаћање путем компензације и цесије;
  + промет између повезаних лица;
  + новчане, финансијске казне и трошкове парничног поступка;
  + трошкове банкарске провизије;
  + трошкове премера и геодетских снимања;
  + трошкове за куповину половне опреме и материјала;
  + трошкове монтаже опреме;
  + доприносе у натури;
  + инвестиције и купљену опрему пре 01.01.2023. године.

# Право на учешће на конкурсу

Члан 4.

Право на подстицаје остварују лица која су уписана у Регистар пољопривредних газдинстава и налазе се у активном статусу, и то:

# физичко лице:

* + носилац регистрованог комерцијалног породичног пољопривредног газдинства,
  + предузетник носилац регистрованог комерцијалног породичног пољопривредног газдинства.

# правно лице:

* + привредно друштво носилац регистрованог комерцијалног пољопривредног газдинства,
  + земљорадничка задруга носилац регистрованог комерцијалног пољопривредног газдинства,
  + сложена задруга носилац регистрованог комерцијалног пољопривредног газдинства.

**Услови за учешће на конкурсу**

Члан 5.

# За физичка лица и правна лица:

1. Подносилац пријаве мора бити уписан у Регистар пољопривредних газдинстава у складу са Правилником о начину и условима уписа и вођења регистра пољопривредних газдинстава и да се налази у активном статусу;
2. Подносилац пријаве мора имати пребивалиште на територији јединице локалне самоуправе у АП Војводини, односно подносиоци пријаве правна лица морају имати седиште на територији јединице локалне самоуправе у АП Војводини, с тим што и место реализације инвестиције мора бити на територији јединице локалне самоуправе у АП Војводини;
3. Парцеле на којима ће се користити опрема – која је предмет инвестиције конкурса – морају бити уписане у Регистар пољопривредних газдинстава;
4. У случају када подносилац пријаве није власник катастарских парцела и објекта (само за тачке 1., 2. и 3.), који су предмет инвестиције за коју се подноси захтев, неопходно је да на њима има право закупа, односно коришћења на основу уговора закљученог са закуподавцем физичким лицем или министарством надлежним за послове пољопривреде на период закупа, односно коришћења који не може бити краћи од шест година рачунајући од календарске године за коју се подноси захтев за коришћење подстицаја, сем у случајевима када је власник катастарских парцела и објекта који су предмет инвестиције за коју се подноси захтев члан регистрованог пољопривредног газдинства подносиоца пријаве;
5. Подносилац пријаве мора регулисати обавезе по решењима о накнадама за одводњавање/наводњавање доспеле до 31.12.2022. године;
6. Подносилац пријаве мора регулисати доспеле пореске обавезе од стране надлежног органа јединице локалне самоуправе, закључно са 31.12.2022. године;
7. Подносилац пријаве мора измирити доспеле обавезе по уговорима о закупу пољопривредног земљишта у државној својини;
8. Подносилац пријаве за инвестицију за коју подноси пријаву не сме користити подстицаје по неком другом основу (субвенције, подстицаји) за исту намену, односно иста инвестиција не сме бити предмет другог поступка за коришћење подстицаја, осим подстицаја у складу с посебним прописом којим се уређује кредитна подршка регистрованим пољопривредним газдинствима;
9. Подносилац пријаве не сме остварити новчане позајмице од добављача од којег набавља инвестицију која je предмет подстицаја;
10. Подносилац пријаве не сме имати неиспуњених уговорних обавеза према Покрајинском секретаријату за пољопривреду водопривреду и шумарство (у даљем тексту: Секретаријат), као ни према Министарству пољопривреде, шумарства и водопривреде, на основу раније потписаних уговора;
11. Подносилац пријаве и добављач опреме не могу да представљају повезана лица ‒ у смислу чланa 62. Закона о привредним друштвима („Службени гласник РС“, бр. 36/11, 99/11, 83/14, 5/15, 44/18, 95/18 и 91/19);
12. За инвестиције из члана 3. овог Правилника подтачка 10. мора бити извршена регистрација прикључног возила у складу са прописима који уређују регистрацију моторних и прикључних возила.

# Додатни услови за предузетнике и правна лица:

* 1. Подносилац пријаве - предузетник и правно лице мора бити уписан у регистар привредних субјеката и мора да се налази у активном статусу;
  2. Према подносиоцу пријаве – правном лицу не сме бити покренут поступак стечаја и/или ликвидације;
  3. Подносилац пријаве – правно лице мора бити разврстано у микро и мало правно лице у складу са законом којим се уређује рачуноводство;
  4. Задруге морају имати обављену задружну ревизију.

# Специфични услови за учешће на конкурсу

Члан 6.

# Сектор воће, грожђе и поврће:

Корисник средстава, у зависности од врсте инвестиције остварује правo на суфинансирање инвестиције у сектору воћа/грожђа/поврћа ако у Регистру пољопривредних газдинстава има уписано воће/грожђе/поврће у складу са шифарником биљне производње и ако је предмет инвестиције везан за производњу воћа/поврћа/грожђа.

Лице из става 1. овог члана остварује правo на суфинансирање инвестиције за прихватљиве инвестиције до 49.999 евра.

За подносиоце пријава за инвестиције у подтачкама: 1. 2. и 3. из члана 3.: Изграђен објекат уписан у Катастар непокретности са одговарајућом наменом (објекат за чување и складиштење воћа и поврћа, у складу са посебним прописом којим се уређује класификација објеката), за објекат у власништву или закупу од најмање шест година почев од календарске године за коју се подноси захтев за коришћење бесповратних средстава.

# Сектор остали усеви

Корисник средстава, у зависности од врсте инвестиције остварује правo на суфинансирање инвестиције у сектору остали усеви (житарице, индустријско, крмно биље, зачинско биље и друго), ако у Регистру пољопривредних газдинстава има уписане остале усеве у складу са шифарником биљне производње и ако је предмет инвестиције везан за производњу тих усева.

Лице из става 1. овог члана остварује правo на суфинансирање инвестиције у сектору осталих усева ако у Регистру пољопривредних газдинстава има уписано до 49,99 ha осталих усева, односно 1,99 ha земљишта под хмељом.

# Потребна документација

Члан 7.

# За физичка лица и правна лица:

1. читко попуњен образац пријаве са обавезним потписом и потписаним изјавама подносиоца пријаве, које су у оквиру обрасца;
2. подносилац пријаве, који је активни корисник АгроСенс платформе https://www.agrosens.rs, у образац пријаве уноси електронску адресу (e- mail) којом је пријављен;
3. фотокопија личне карте, или очитана чипована лична карта носиоца пољопривредног регистрованог газдинства, или овлашћеног лица у правном лицу;
4. оверен Извод из Регистра пољопривредних газдинстава који издаје надлежни орган (подаци о пољопривредном газдинству, прва страна Извода као и остале стране извода са подацима о површинама, не старији од 30 дана);
5. доказ o регулисаној накнади за одводњавање/наводњавање (потврда ЈВП „Воде Војводине“) доспелој до 31.12.2022. године за подносиоца пријаве;
6. доказ о измиреним доспелим пореским обавезама које су доспеле до 31.12.2022. године за подносиоца пријаве (издато од стране надлежног органа јединице локалне самоуправе пребивалишта, односно седишта подносиоца пријаве, као и надлежног органа локалне самоуправе где се налази предметна инвестиција, уколико се предметна инвестиција налази на територији друге локалне самоуправе, на територији АПВ);
7. доказ о измиреним доспелим обавезама за закуп пољопривредног земљишта у државној својини (потврда надлежног органа, или фотокопија уговора са Министарством пољопривреде, шумарства и водопривреде и доказ o извршеном плаћању);
8. предрачун са пропратним актом добављача у коме ће бити исказана цена без ПДВ-а, ПДВ и цена са ПДВ-ом, и спецификација опреме која садржи основне карактеристике опреме (коначан оригинал рачун мора бити идентичан предрачуну по износу, спецификацији и добављачу опреме);
9. за инвестиције које су већ реализоване:

* а веће су вредности од 1.000.000,00 динара: оригинал фактура (за велепродаје) или фискални рачун са пропратним актом добављача у коме ће бити исказана цена без ПДВ-а, ПДВ и цена са ПДВ-ом, појединачно и спецификацијa опреме која садржи основне карактеристике опреме (подаци исказани у обрасцу пријаве морају бити исти као у рачуну), доказ о извршеном плаћању предметне инвестиције и то извод Корисника средстава из кога јасно произилази пренос средства на рачун добављача опреме оверен од стране банке;
* за инвестиције мање вредности од 1.000.000,00 динара, које су исплаћене готовински подноси само фискални рачун са пропратним актом добављача;
* отпремница за набавку предметне инвестиције;
* фотокопија гарантног листа за опрему за коју је то предвиђено важећим прописима;
* фотокопија уговора о кредиту, уколико је предметна инвестиција набављена путем кредита;
* јединствена царинска исправа (уколико је подносилац пријаве директни увозник) - не старија од 01.01.2023. године;

1. оригинал извод из катастра непокретности с подацима о власништву за објекат у којем се реализује инвестиција из члана 3. овог Правилника подтачке 1. до 3. (не старији од 30 дана од дана подношења захтева);
2. ако подносилац захтева није власник објекта који је предмет инвестиције из члана 3. овог Правилника подтачке 1. до 3., уз захтев доставља и уговор о закупу или уступању на коришћење предметног објекта закључен са закуподавцем, са роком важења од најмање шест година почев од календарске године за коју се подноси захтев;
3. фотокопија дипломе: пољопривредни, ветеринарски или технолошки факултет, сведочанство средње пољопривредне школе (уколико подносилац захтева нема диплому наведених факултета или сведочанство средње пољопривредне школе, није потребно достављати другу документацију);
4. потврда о чланству у земљорадничкој задрузи;
5. копија сертификата за органску производњу или сертификат о заштићеном географском пореклу;
6. изјаве подносиоца пријаве у оквиру обрасца пријаве;
7. изјавa добављача.

# Додатна обавезна документација за предузетнике и правна лица:

1. извод из Агенције за привредне регистре, с пореским идентификационим бројем;
2. потврда Агенције за привредне регистре о томе да над правним лицем није покренут поступак стечаја и/или ликвидације;
3. извод из финансијског извештаја из којег произилази да је правно лице разврстано у микро или мало правно лице, у складу са Законом о рачуноводству („Службени гласник РС“, број 73/2019);
4. за задруге потврду овлашћеног Ревизијског савеза да задруга послује у складу са Законом о задругама, при чему се потврда издаје на основу коначног извештаја о обављеној задружног ревизији, не старијем од две године, у складу са Законом о задругама;

Подносилац пријаве треба да се изјасни на обрасцу који је саставни део пријаве о томе да ли ће документацију наведену **под тачкама 4., 5., и 6.** прибавити сам или ће Покрајински секретаријат по службеној дужности од надлежних органа прибављати податке о чињеницама о којима се води службена евиденција у складу са законом који уређује општи управни поступак.

Уколико се опрема набавља из иностранства, подносилац пријаве обавезан је да достави документа преведена на српски језик, од стране овлашћеног судског тумача. Уколико је рачун/предрачун исказан у страној валути, неопходно је у обрасцу пријаве унети вредност опреме у динарској противвредности, обрачунатој по средњем курсу НБС, на дан издавања рачуна/предрачуна.

Комисија задржава право да поред наведених затражи и друга документа.

**Начин подношења пријаве**

Члан 8.

Пријава са потребном документацијом може се доставити:

- путем поште на адресу органа,

- лично у Писарници покрајинских органа управе или

- електронским путем – АгроСенс платформа.

Упутство о начину подношења електронске пријаве и електронском општењу између органа и подносиоца пријаве саставни је део овог Правилника и објављен је на интернет страници органа.

**Поступање с непотпуним пријавама**

Члан 9.

Сви тражени подаци на пријавном обрасцу морају бити тачно, јасно и читко попуњени, у супротном Комисија неће поступати по Пријави.

За подносиоце непотпуних пријава, Покрајински секретаријат по службеној дужности од надлежних органа прибавља податке о чињеницама о којима се води службена евиденција у складу са законом који уређује општи управни поступак, а за осталу документацију ће бити позвани да допуне у року од осам (8) дана од дана пријема позива.

Уколико подносиоци непотпуних пријава у року из претходног става не допуне документацију, пријава ће бити одбачена као непотпуна.

Пријаве које су допуњене биће разматране тек након достављања документације која је тражена позивом из става 2. овог члана.

# Критеријуми за доделу бесповратних средстава

Члан 10.

Комисија даје предлог за доделу бесповратних средстава на основу поднете документације и критеријума:

|  |  |  |  |
| --- | --- | --- | --- |
| рб | Тип критеријума за избор | Да/не | бодови |
|  | Подносилац захтева је лице млађе од 40 година | Не | 0 |
| Подносилац захтева је лице млађе од 40 година | Да | 10 |
|  | Подносилац захтева је жена | Не | 0 |
| Подносилац захтева је жена | Да | 5 |
|  | Пољопривредно газдинство се налази на подручју с отежаним условима рада | Не | 0 |
| Пољопривредно газдинство се налази на подручју с отежаним условима рада | Да | 5 |
|  | Степен развијености општине - изнад републичког просека | Да | 5 |
| Степен развијености општине - од 80 до 100% од републичког просека | Да | 10 |
| Степен развијености општине - од 60 до 80% од републичког просека | Да | 15 |
| Степен развијености општине - испод 60% од републичког просека | Да | 20 |
|  | Радна активност - бави се пољопривредом мање од 50% | Да | 0 |
| Радна активност - бави се пољопривредом више од 50% | Да | 10 |
| Радна активност - бави се искључиво пољопривредом | Да | 30 |
|  | Власништво поседа - пољопривредно земљиште и објекти у употреби - уступљено на коришћење без накнаде | Да | 0 |
| Власништво поседа - пољопривредно земљиште и објекти у употреби - у закупу | Да | 10 |
| Власништво поседа - пољопривредно земљиште и објекти у употреби - у власништву | Да | 20 |
|  | Датум прве регистрације РПГ - више од 3 године | Не | 0 |
| Датум прве регистрације РПГ - више од 3 године | Да | 5 |
|  | Пребивалиште подносиоца пријаве - град | Да | 0 |
| Пребивалиште подносиоца пријаве - општина | Да | 10 |
| Пребивалиште подносиоца пријаве – остала насељена места | Да | 20 |
|  | Образовање подносиоца пријаве – средња пољопривредна школа, ветеринарски техничар | Да | 5 |
| Образовање подносиоца пријаве – пољопривредни, ветеринарски и технолошки факултет | Да | 10 |
|  | Досадашње коришћење средстава Покрајинског секретаријата за пољопривреду,водопривреду и шумарство – први пут | Не | 0 |
| Досадашње коришћење средстава Покрајинског секретаријата за пољопривреду,водопривреду и шумарство - први пут | Да | 10 |
|  | Корисник је сертификован за органску производњу и/или производи сировину или готов производ са географским пореклом | Не | 0 |
| Корисник је сертификован за органску производњу и/или производи сировину или готов производ са географским пореклом | Да | 10 |
|  | Корисник је задруга или члан задруге | Не | 0 |
| Корисник је задруга или члан задруге | Да | 10 |
|  | Конкурише путем рачуна | Не | 0 |
| Конкурише путем рачуна | Да | 10 |
|  | Поднета документација комплетна | Не | 0 |
| Поднета документација комплетна | Да | 10 |
|  | Оцена одрживости инвестиције - ниска | Да | 10 |
| Оцена одрживости инвестиције - средња | Да | 20 |
| Оцена одрживости инвестиције - висока | Да | 30 |
|  | Подносилац пријаве има кориснички налог на дигиталној платформи Agrosens | Не | 0 |
| Подносилац пријаве има кориснички налог на дигиталној платформи Agrosens | Да | 10 |
|  | Извршена контрола плодности земљишта | Не | 0 |
| Извршена контрола плодности земљишта | Да | 10 |

У складу с критеријумима, који су дефинисани Правилником, формира се бодовна листа на основу које се додељују бесповратна средства.

**Одлучивање о додели средстава**

Члан 11.

Комисија за разматрање пријава (у даљем тексту: Комисија), коју је именовао покрајински секретар, разматра поднете пријаве и доноси записник с предлогом одлуке о додели средстава.

Комисија утврђује листу подносилаца пријава који испуњавају услове на основу достављене документације, у складу с критеријумима дефинисаним у Конкурсу и Правилнику и формира бодовну листу на основу које се додељују бесповратна средства, а све до утрошка средстава опредељених Конкурсом.

У записник се уноси:

- укупан број поднетих пријава са приказом тражених средстава,

- прихватљиве пријаве са приказом бодова и износа,

- неприхватљиве пријаве разврстане по разлозима неприхватљивости.

Истовремено са записником Комисија доноси и предлог одлуке о додели средстава.

Предлогом одлуке о додели средстава утврђују се појединачни износи средстава по подносиоцу пријаве ком су одобрена средства и начин бодовања, а подносиоцима пријава којима средства нису одобрена наводе се разлози одбијања или одбацивања.

Одлуку о додели средстава доноси покрајински секретар на основу предлога Комисије за спровођење Конкурса.

Одлука се објављује на званичној интернет страници Покрајинског секретаријата: [www.psp.vojvodina.gov.rs](http://www.psp.vojvodina.gov.rs).

Покрајински секретаријат задржава право да од подносиоца пријаве затражи додатну документацију, као и да од пољопривредне инспекције Министарства пољопривреде, шумарства и водопривреде тражи да изврши контролу реализације предмета уговора, посебно у случају рачуна и предрачуна које су издали добављачи опреме који нису у систему ПДВ-а и рачуна који су знатно изнад тржишне вредности.

**Појединачна решења**

Члан 12.

На основу одлуке о додели средстава, коју је донео покрајински секретар, комисија за спровођење конкурса сачињава, а покрајински секретар доноси решење са образложењем и поуком о правном средству за подносиоце пријава којима су пријаве одбијене или одбачене.

**Право жалбе**

Члан 13.

Незадовољни подносилац пријаве има право жалбе, у складу са законом.

Жалба се улаже Покрајинској влади, путем Покрајинског секретаријата, у року од 15 дана од дана достављања појединачног решења.

О жалби се одлучује у поступку прописаном Законом о општем управном поступку.

**Измена одлуке**

Члан 14.

Комисија ће предложити измену и допуну Одлуке о расподели средстава на основу усвојених жалби или уколико подносици пријава одустану од релизације инвестиције, раскида или анексирања закључених уговора, а уколико процени да постоји могућност реализације уговора током буџетске године и утврдиће подносиоце пријаве којима се одобравају нераспоређена средства према редоследу бодовне листе.

**Уговор о додели средстава**

Члан 15.

Након доношења одлуке о додели бесповратних средстава, покрајински секретар у име Покрајинског секретаријата закључује уговор о додели средстава с корисником, којим се регулишу права и обавезе уговорних страна.

Корисник средстава у обавези је да, приликом потписивања уговора са Покрајинским секретаријатом о коришћењу средстава – достави меницу са меничном изјавом, као средство обезбеђења да опрема неће бити отуђена у року од 5 година.

Рок за реализацију инвестиције је **31.октобар 2023. године.**

# Исплата бесповратних средстава

Члан 16.

Бесповратна средства исплаћују се након реализације инвестиције, односно након што корисник бесповратних средстава уради монтажу опреме и достави Секретаријату следећу документацију:

* + захтев за исплату са извештајем о наменском утрошку средстава;
  + фискални рачун или фактуру (за добављаче велепродаје) са пропратним актом добављача у коме ће бити исказана цена без ПДВ-а, ПДВ и цена са ПДВ-ом, спецификација опреме која садржи основне карактеристике опреме и серијски број опреме (предрачун и рачун морају бити исти у погледу предмета инвестиције и добављача)
  + отпремницу за набавку предметне инвестиције за коју је, у складу са посебним прописима, утврђена обавеза издавања отпремнице;
  + доказ о извршеном плаћању предметне инвестиције и то извод Корисника средстава и добављача опреме, оверен од стране банке, а за инвестиције чија вредност је мања од 1.000.000,00 динара може се доставити само фискални рачун, ако је плаћање извршено готовински
  + фотокопију уговора о кредиту, уколико је предметна инвестиција набављена путем кредита;
  + фотокопију гарантног листа за опрему за коју је то предвиђено важећим прописима;
  + јединствену царинску исправу (уколико је подносилац пријаве директни увозник) - не старија од 01.01.2023. године;
  + очитану саобраћајна дозвола за инвестиције из члана 3. овог Правилника подтачка 10. (у саобраћајној дозволи потребно је да је наведена забрана отуђења 5 година).

Покрајински секретаријат задржава право да од подносиоца пријаве затражи додатну документацију.

Секретаријат ће наложити Пољопривредној стручној и саветодавној служби АП Војводине да изврши увид у чињенично стање (завршна контрола) на терену, стим да задржава право да путем своје Комисије изврши контролу предмета уговора.

Исто тако, Покрајински секретаријат може да од пољопривредне инспекције Министарства пољопривреде, шумарства и водопривреде затражи да се изврши контрола реализације предмета уговора. У моменту исплате средстава рачун предузетника и правног лица не сме бити у блокади.

**Плаћање чији је износ већи од 1.000.000,00 са ПДВ-ом мора да се врши на текући рачун добављача.**

Плаћања путем компензације и цесије неће бити призната.

Бесповратна средства ће се исплаћивати у складу с приливом средстава у буџет АП Војводине.

# Обавезе корисника средстава

Члан 17.

Корисник бесповратних средстава по конкурсу дужан је да најмање пет година од дана исплате подстицаја:

1. покретну ствар, односно непокретност која је предмет инвестиције за коју је остварио подстицаје, користи у складу с предвиђеном наменом, најмање 5 година од дана исплате подстицаја;
2. покретну ствар, односно непокретност која је предмет инвестиције за коју је остварио подстицаје, не отуђи и/или не даје другом лицу на употребу
3. да се минимум пет година од дана исплате подстицаја бави производњом за коју су одобрена подстицајна средства;
4. сву документацију која је у вези са инвестицијом чува најмање пет година од дана исплате подстицаја.

Обавезе корисника средстава ће бити регулисане уговором и Правилником о спровођењу конкурса које расписује Покрајински секретаријат.

Корисник средстава по Конкурсу за ког се утврди да није поступао у складу са одредбама Конкурса и уговора, корисник који је Покрајинском секретаријату онемогућио да обави контролу односно корисник који је достављао нетачне податке, дужан је да врати примљени износ бесповратних средстава с припадајућом законском затезном каматом која се обрачунава од дана исплате бесповратних средстава до дана враћања средстава.

# Праћење извршавања уговора

Члан 18.

Административну контролу, односно испуњеност обавеза из уговора прати и контролише ресорни сектор Покрајинског секретаријата.

Провера стања на терену обавља се и у току пет (5) година након преноса средстава, путем извештаја Пољопривредне стручне и саветодавне служби АП Војводине са терена или теренском контролом (ванредни мониторинг).

# Завршне одредбе

Члан 19.

Правилник ступа на снагу даном објављивања у „Службеном листу Аутономне покрајине Војводине“.

|  |  |
| --- | --- |
| Дел. број 104-401-421/2023-01 | **ПОКРАЈИНСКИ СЕКРЕТАР** |
| У Новом Саду, дана 18.05.2023. године | **Владимир Галић** |
|  |  |